Τζον Γουίλκς Μπουθ

Ο Τζον Γουίλκς Μπουθ (John Wilkes Booth, 10 Μαΐου 1838 – 26 Απριλίου 1865) ήταν Αμερικανός ηθοποιός ο οποίος, στις 14 Απριλίου του 1865, στη διάρκεια μιας παράστασης στο Θέατρο Φορντ, στην Ουάσινγκτον, δολοφόνησε τον Πρόεδρο Αβραάμ Λίνκολν, πυροβολώντας τον στο πίσω μέρος της κεφαλής. Μετά τη δολοφονία, ο Μπουθ αρχικά κατάφερε να ξεφύγει και κατέφυγε σε μια φάρμα στα βόρεια της Βιρτζίνια, όπου τελικώς στις 26 Απριλίου στρατιώτες της Ένωσης τον εντόπισαν και τον σκότωσαν.

Ο Μπουθ ήταν υποστηρικτής της Συνομοσπονδίας και σφοδρός πολέμιος του Λίνκολν, ιδιαίτερα δε, διαφωνούσε με τη θέση του Προέδρου για την κατάργηση της δουλείας στις ΗΠΑ και την παραχώρηση δικαιώματος ψήφου σε πρώην δούλους.

 Βιογραφικό 
Ο Μπουθ (ο οποίος πήρε το όνομά του από τον Άγγλο ριζοσπάστη πολιτικό Τζον Γουιλκς που ήταν μακρινός συγγενής του) γεννήθηκε στο Μέριλαντ στις 10 Μαΐου του 1838. Οι γονείς του, ο ηθοποιός Junius Brutus Booth και η ερωμένη του Μαίρη Άνν Χόλμς, εγκαταστάθηκαν στις ΗΠΑ, από την Αγγλία, τον Ιούνιο του 1821. Στις αρχές της δεκαετίας του 1850 γράφτηκε στο Milton Boarding School for Boys, το οποίο λειτουργούσε υπό τη διεύθυνση των Κουακέρων, στο Σπαρκς στο Μέριλαντ και στη συνέχεια στο St. Timothy's Hall, μια Επισκοπική στρατιωτική ακαδημία στο Κάτονσβάιλ, επίσης στο Μέριλαντ. Η εν λόγω ακαδημία χαρακτηριζόταν από αυστηρή πειθαρχία και οι μαθητές της ήταν υποχρεωμένοι να φορούν στρατιωτικές στολές. Τελικά ο Μπούθ παράτησε το σχολείο μετά το θάνατο του πατέρα του.

Άρχισε να ασχολείται με το θέατρο στα χρόνια της εφηβείας του ακολουθώντας τα βήματα τόσο του πατέρα του όσο και των αδερφών του που ήταν επίσης ηθοποιοί. Σε ηλικία 17 ετών έκανε το θεατρικό του ντεμπούτο στο έργο Ριχάρδος ο Γ' , στο Charles Street Theatre, στη Βαλτιμόρη, όπου αποδοκιμάστηκε από το κοινό επειδή κάποια στιγμή έχασε τα λόγια του. Τα επόμενα χρόνια έπαιξε σε διάφορα θέατρα τόσο στη Βαλτιμόρη όσο και σε άλλες αμερικανικές πόλεις. Αυτό που χαρακτήριζε τον Μπουθ περισσότερο δεν ήταν το ταλέντο του όσο το πάθος και ο ενθουσιασμός με τον οποίο υποδυόταν τους ρόλους του και τα οποία είχαν ως αποτέλεσμα το κοινό να τον λατρέψει.

Ο Τζον Γουιλκς Μπουθ ήταν αντίπαλος των οπαδών της κατάργησης της δουλείας στις Ηνωμένες Πολιτείες. Το 1859, παρακολούθησε την εκτέλεση του ακτιβιστή κατά της δουλείας Τζον Μπράουν  - ο Μπουθ ήταν ένας από τους στρατιώτες που φρουρούσαν τον τόπο της εκτέλεσης και στάθηκε δίπλα στο ικρίωμα. Κατά τη διάρκεια του πολέμου, έγινε μυστικός πράκτορας της Συνομοσπονδίας, παρέχοντας λαθραία φάρμακα σε αυτήν. Συμμετείχε σε μια αντικυβερνητική συνωμοσία, οι συμμετέχοντες της οποίας αρχικά σκέφτηκαν την απαγωγή του Προέδρου Αβραάμ Λίνκολν και στη συνέχεια, πιο κοντά στο τέλος του πολέμου, τη δολοφονία του και των κύριων μελών της κυβέρνησης των ΗΠΑ . Εκτός από τον Λίνκολν, οι συνωμότες σχεδίαζαν να σκοτώσουν τον Αντιπρόεδρο Άντριου Τζόνσον και τον Υπουργό Εξωτερικών Γουίλιαμ Σίουαρντ. Ο Λιούις Πάουελ επιφορτίστηκε με τη δολοφονία του Σίουαρντ και ο Τζορτζ Άτζεροντ με αυτή του Τζόνσον αλλά και οι δύο απέτυχαν να πραγματοποιήσουν τις δολοφονίες.

Στις 14 Απριλίου 1865, κατά τη διάρκεια μιας παράστασης στο Θέατρο Φορντ στην Ουάσιγκτον, ο Μπουθ πυροβόλησε θανάσιμα τον Πρόεδρο Λίνκολν στο πίσω μέρος της κεφαλής με έναν πυροβολισμό με πιστόλι. Ο Μπουθ δεν συμμετείχε στο έργο που παίχτηκε εκείνη την ημέρα και γενικά είχε παίξει στο Ford's Theatre μόνο δύο φορές στο παρελθόν, αλλά επισκεπτόταν συχνά τους φίλους του ηθοποιούς εκεί και γνώριζε καλά τόσο το κτίριο όσο και το έργο που παιζόταν. Κατά τη διάρκεια της πιο αστείας σκηνής στην κωμωδία My American Cousin, μπήκε στο θεωρείο του προέδρου και τον πυροβόλησε, καθώς εκμεταλλεύτηκε τα γέλια από το κοινό, έτσι ώστε να επικαλυφθεί ο ήχος της πιστολιάς. Πιστεύεται ότι ο Μπουθ αναφώνησε: «Τέτοια είναι η μοίρα των τυράννων» (λατινικά: «Sic semper tyrannis!»), επαναλαμβάνοντας με τη σειρά του τα λόγια που φέρεται να ειπώθηκαν τη στιγμή της δολοφονίας του Ιουλίου Καίσαρα από τον Μάρκο Ιούνιο Βρούτο.

Στη σύγχυση που ακολούθησε, ο Μπουθ κατάφερε να δραπετεύσει, αλλά αργά το βράδυ της Τετάρτης 26 Απριλίου 1865, περικυκλώθηκε μαζί με τον συνεργό του, Ντέιβιντ Χέρολντ, από τις δυνάμεις της Ένωσης, σε έναν αχυρώνα στη Βιρτζίνια. Ο επικεφαλής υπολοχαγός Edward Paul Doherty τους ζήτησε να παραδοθούν. Ο Χέρολντ παραδόθηκε, αλλά ο Μπουθ αρνήθηκε και φώναξε: «Δεν θα με πάρουν ζωντανό!». Ο αχυρώνας πυρπολήθηκε σε μια προσπάθεια να τον αναγκάσουν να βγει έξω, αλλά ο Μπουθ ακόμα και τότε αρνήθηκε να βγει έξω (ενώ επίσης ήταν οπλισμένος μια καραμπίνα και πολλά περίστροφα), και εκείνη τη στιγμή τραυματίστηκε θανάσιμα από τον λοχία Μπόστον Κόρμπετ, που του έριξε μέσα από τη μεγάλη ρωγμή ενός τοίχου. Τότε, ο Doherty, ο Κόρμπετ και αρκετοί στρατιώτες όρμησαν στον φλεγόμενο αχυρώνα και μετέφεραν τον Μπουθ έξω. Η σφαίρα χτύπησε τον Μπουθ στο πίσω μέρος του κεφαλιού πίσω από το αριστερό αυτί του και διαπέρασε τον λαιμό του. Τρεις σπονδύλοι του Μπουθ τρυπήθηκαν και ο νωτιαίος μυελός του κόπηκε μερικώς, αφήνοντάς τον εντελώς παράλυτο. Ο ίδιος ήταν σε επώδυνη κατάσταση, λέγοντας αρκετές φορές: «Σκότωσέ με!» και τελικώς απεβίωσε 2 με 3 ώρες μετά τον τραυματισμό του.Terry Alford, Fortune's Fool: The Life of John Wilkes Booth. Τα τελευταία λόγια που είπε ο Τζον Μπουθ ήταν: «Πες στη μητέρα μου ότι πέθανα πολεμώντας για την πατρίδα μου». Αργότερα, μετά τη σύλληψη των συνωμοτών ακολούθησε στρατοδικείο και τέσσερις από τους συνωμότες (Λιούις Πάουελ, Ντέιβιντ Χέρολντ, Τζορτζ Άντζεροντ, Μαίρη Σουράτ) απαγχονίστηκαν στις 7 Ιουλίου 1865 για το ρόλο τους στο σχέδιο του Μπουθ.

Το σώμα του Μπουθ θάφτηκε σε μια αποθήκη στο οπλοστάσιο της Ουάσιγκτον τον Οκτώβριο του 1865 δίπλα στα σώματα των εκτελεσμένων συνωμοτών. Το 1869, τα λείψανα ταυτοποιήθηκαν και πάλι πριν απελευθερωθούν στην οικογένεια του Μπουθ, όπου θάφτηκαν στο οικογενειακό οικόπεδο στο Green Mount Cemetery στη Βαλτιμόρη, μετά από μία τελετή ταφής στην οποία παρευρέθηκαν 40 άτομα.

 Παραπομπές 

Κατηγορία:Αμερικανικός Εμφύλιος Πόλεμος
Μ
Κατηγορία:Αβραάμ Λίνκολν